  Виталий Пронин Та музей гуртъёслэн ортчем вакытсы сярысь ӧвӧл, со азьланез сярысь, шуиз                В. Потанинлэн фондысьтыз Ирина Лапидус, Эгра ёросысь Сэп гуртысь музеез усьтыку. Со сӥземын Сэп муниципал кылдытэтысь 7 бырем гуртъёслы: Бисар, Ыжнюк, Пежвай Йыл, Лужан, Новая (Митроки но Троицкое), Улысь Луд, Палым. Бырем гуртъёсын карта.Музейлы - 3 миллион манетСэпе пырыку ик, син азе усе шуккем пул - «Бырем гуртъёслы сӥзем калык музей». Музей кивалтӥсьёсын кылдытэмын ӧвӧл (кызьы ми дышемын), лэсьтэмын калыкен. 2014-тӥ арын, Сэп котырысь бырем гуртъёс сярысь альбомъёсты адӟыса, культреггер Александр Юминов шуэм: «Та дась проект ук!» Лэсьтоно музей. Озьы та малпанлы уксё висъязы В. Потанинлэн фондэз но пичи городъёслы но гуртъёслы юрттӥськись «Перспектива» фонд, оглом - 3 миллион манет. Пыриськиз ёрос но. Озьы ик гуртоос шуныт кылъёсын тодазы ваё удмурт тодосчиез Галина Аркадьевна Никитинаез.- Та проект вормиз тужгес бадӟым номинациын - «Вошъяськись музей вошъяськись дуннеын». Татчы арлы быдэ 400 проект вуэ, ми 20-езлы гинэ коньдон висъяськом, - вера В. Потанинлэн фондысьтыз Ирина Лапидус. - Ми дурбасьтӥськом выль амалэн кылдытэм музейёслы, азьланяз соос мукет музейёсын ужасьёслы но тунсыко мед луозы. Нош Сэпысь музеен ӝутэм ужпум тросаз улосвылъёсын лэчыт луэ: арысь аре гуртъёслэн лыдзы кулэсме, адямиос гуртъёсысь кошко. Озьы адями ассэ гурт адямиен шӧдэмысь дугдэ. Та юртын интыяськемын музей.Та музейын пумиськизы городысь туала адямиослэн но огшоры гурт калыклэн улон шоры учконъёссы. Соос ог-огзылы пумит ӧвӧл - одӥг кыткетын. Самараысь вуоно дизайнеръёс - 2-тӥ курсын дышетскись студентъёс - суредазы, кызьы соос адӟо музейлэсь пушсэ. Суредъёс 8 пумо вал. Гуртоос соос пӧлысь огзэ бырйизы... италмасэнзэ. Музейлэн шораз ӝужыт пуконъёс италмаслэн бурдъёсыз сямен пуктылэмын, сыӵе аспӧртэм сяська пумита куноосты. Солэн пушказ пырыса, кылсярысь, луэ лыдӟиськыса пукыны, уго музейлэн оглюкетэз - со библиотека. Кызьы шуэ Александр Юминов, та Европаысь асэстэм тренд.- Мар милемын каризы гуртоос?! Та музей бордын ужакумы, ми ог-огмылэсь дышетским. Соос ӧз кышкалэ милям туала малпанъёсмылэсь, нош ми лыдэ басьтӥм соослэсь куронъёссэс, - вера Самараысь дизайнер Елена Шлиенкова.- Та мынам нырысетӥ проектэ. Али кутылӥсько ӝӧкъёсты, кудъёссэ мон суредай, но мылкыды пачыла, - вера вуоно дизайнер Алина Шишканова. - Удмуртиен мон азьвыл тодмо ӧй вал, соин ик, эскизъёсты лэсьтыкум, трос бугыръяськоно луиз. Озьы тодматски удмурт калыклэн узыр мифологиеныз, Удмуртилэн культураеныз. Нош инкуазь татын кыӵе чебер вылэм. Ваньмыз та мылкыд сётэ. Музейлэн шораз ӝужыт пуконъёс италмаслэн бурдъёсыз сямен пуктылэмын, сыӵе аспӧртэм сяська пумита куноосты.Зэм, музей туала пӧрмемын - Ижын но таӵе музейёс трос ӧвӧл. Ма, музейын ужасьёс но. Уго Сэп культурая юртысь ужасьёс Нижний Новгородэ юри дышетскыны ветлӥзы.- Мылкыдмы пачылмемын. Ми асьмеос но ӧм малпалэ, таӵе музей пӧрмоз шуыса, - вера Сэпысь Нина Лекомцева. - Татчы пыримы но, мугормы ик юзыр-кезьыр луиз. Чебер! Малпасько: кытчы мон вуи, зэм ик-а та Сэп гуртам?Вераны кулэ, та проект бордысь потэмын ни мукетъёсыз но, соос улонэ пыӵалозы матысь дыре, уго коньдон висъямын ни. Со «Луло сюй» - сӥземын горд сюен выронлы но «Культурая квартал» - таизъя гуртлэн шорысьтыз юртъёс чебермамын, нюксы утялтэмын луозы. Огъя тус кылдытозы Самараысь архитекторъёс. Музейлэн оглюкетэз - со библиотека. Кызьы шуэ Александр Юминов, та Европаысь асэстэм тренд.- Уж азьланьтӥське ке, озьыен, со пӧрмиз. Ужамъя ужам потэ на, - вера Сэп культурая юртлэн кивалтӥсез Т. Мосова. - Та музей борды ми азбар лэсьтыны малпаськом вал, А. Юминов дэмлаз, ойдолэ, пе, быдэс квартал лэсьтом. Озьы гуртмы эшшо но чеберскоз.Луло песьтэрАдӟиськом, арысь аре гуртъёс пичи но пичи кылё, егитъёс гуртысь кошко. Таӵе югдур быдэс странаын. Кызьы гожтэ Удмуртиысь тодосчи Елена Попова, 1959-тӥ арын Россиын вал 294 сюрс 059 гуртъёс, 2010-тӥ арлы соос 153 сюрс 125 кылизы. Озьыен, 60 ар куспын бырем 140 сюрс 934 гурт. Нош мар Удмуртиын? 1956-тӥ арысен 1995-тӥ арозь гуртъёслэн лыдзы 2 поллы кулэсмиз. Огъя учконо ке, шаерамы арлы быдэ 10 гурт быре. Та дырлы Удмуртиын 1 сюрс 961 гурт сяна кыльымтэ ни, 420-яз 50 адямилэсь трос улӥсез ӧвӧл.Сэп котырысь бырем гуртъёс табере «уло» музейын. Асьсэ арбериосынызы, туспуктэмъёсынызы, тодэ ваёнъёсынызы. Тани куноосты пумита карта - та интыосын азьвыл сылӥзы коркаос, нош али будо писпуос. Ӝажыос вылын сыло туспуктэмъёс, вашкала арбериос. Татысь лыдӟыны луэ бырем гуртъёслэсь историзэс, ма, туала улонзэс но - уго адямиос вордскем палъёсазы ялан бертыло на. Музейын одӥгез сэрег сӥземын Троицкое гуртысь горд сюен вырисьлы Никандр Кулябинлы, мукетыз - Лужанысь басня гожъясьлы Афанасий Лужанинлы. Библиотека но солэсь нимзэ нуллэ.Музейысь котькуд арбери - луло. Тани кылле Афанасий Лужанинлэн песьтэрез но печатлан машинкаез. Нош та дускоын Митрокиысь Елькинъёслэн семьязы пызь возе вылэм. Анайзы, нылпиосыз медаз лушкаське шуыса, пызь вылэ суред пуктыса кельтылэм. Нош огез пизы, пызез пичияк сиыса, выльысен со суредэз пуктэ вылэм. Азьланяз со суредаськись луэм. Музейлэн тужгес дуно арбериез - со 1990-тӥ аръёсы гожтэм гожтэт.  Лужан гуртысь берпуметӥ улӥсьёс пӧлысь Е. Тронина тодмоезлы гожтэ: «Лужан но бырыны медэ ни», «ульча но шимес ини», «косяк шоры учкисько ке, сик гинэ адске», «калык ӧвӧл ни», «синвуэ потэ»... Музей люказ бырем гуртъёсын улэмм калыкез.Люкаськыло ошмес дуреГуртъёс быремын шуиськом ке но, отын улэм калык али но арлы огпол люкаськылэ на. Туннэ нош, музеез усьтон нуналэ, соос Сэпе лыктӥзы. Гадязы лентаос бырттэмын - я ӵуж, я лемлет, я горд, я вож… Таиз, иське, Бисарысь, таиз Палымысь… Гуртоос понна та зэмос праздник, кин сяськаен, кин канфетэн вуэм. Ог-огзылы кузьмасько, ӟыгыръясько, чупасько. Адӟиськемзылы шумпото. Тодэ ваё улэм-вылэмзэс.- Ыжнюкысь 1985-тӥ арын Эграла кошким, ми бере 3 корка кылиз на вал, - вера Софья Широбокова. - Али арлы быдэ люкаськылӥськом, ӝӧк выл октӥськом, эктӥськом, шудком. Туэ ми ог 45 адями вал - котькуд ар лыдъясько.- 1990-тӥ аръёсы Лужанмы быриз. Вань пиналъёс кошкылӥзы но берен ӧз берытске ни, - шуэ 84 аресъем Мария Корепанова.- Лужан гуртысь трос тодмо адямиос потэмын, - вера Варвара Шкляева. - Афанасий Лужанинэз ваньмыз тодо. «Светлый путь» газетын ужаз Пётр Тронин, Эгра ёросысь Сбербанкен кивалтӥз солэн братэз - Степан Тронин. Трос соос.Та нуналэ уно тодэ ваёнъёс кисьтӥськизы. Озьыен, адямиос, тодэ ваёнъёс вань ке, гуртъёс уг быро.    Мария Векшина        